**LOKALNA AKCIJSKA SKUPINA KRASA IN BRKINOV**

PRILOGA 1

**JAVNI POZIV**

**za izbor operacij za uresničevanje ciljev Strategije lokalnega razvoja LAS Krasa in Brkinov v letu**

**2017, ki se bodo financirale iz sredstev Evropskega kmetijskega sklada za razvoj podeželja**

**UPRAVIČENI STROŠKI OPERACIJ**

**Stroški so upravičeni, če:**

* so neposredno povezani z izvedbo operacije, opredeljeni v predlogu operacije in sledijo določbam tega javnega poziva;
* so v skladu z dobrim finančnim poslovanjem, zlasti z načelom gospodarnosti in učinkovitosti;
* nastanejo in so plačani v času upravičenosti izdatkov, kar pomeni po izdaji odločbe, s katero ARSKTRP odobri izvajanje operacije in ne kasneje od datuma zaključka operacije, opredeljene v prijavi operacije;
* so vodeni v ločenih računovodskih evidencah vodilnega partnerja in partnerjev, so iz poslovnih knjig in davčnih evidenc razpoznavni in preverljivi ter jih dokazujejo izvirni dokumenti;
* so zahtevku za izplačilo predložene zahtevane listine;
* so zunanji izvajalci izbrani skladno z Zakonom o javnem naročanju (ZJN-3) (Uradni list RS, št.91/2015, z dne 30. 11. 2015);
* vodja operacije v svojem imenu in imenu partnerjev predloži zahtevana vsebinska in finančna poročila v rokih, ki jih določi LAS, skupaj z zahtevanimi dokazili;
* pri promociji operacije in navajanju sofinancerjev upravičenec sledi določbam Navodil za informiranje in obveščanje javnosti o aktivnostih, ki prejemajo podporo iz Programa razvoja podeželja RS za obdobje 2014 – 2020 (objavljeno na: http://www.programpodezelja.si/sl/prp-2014-2020/oznacevanjeaktivnosti/), ter mora navajati LAS in morebitne druge sofinancerje.

**Upravičeni stroški po namenih:**

Stroški se priznajo v obliki:

* stroškov dela,
* stroškov materiala, naložb in storitev,
* prispevka v naravi v obliki zagotavljanja dela, blaga in zemljišč.

Strošek nakupa zemljišč ne sme presegati 10 % skupnih upravičenih stroškov zadevne operacije.

Prispevek v naravi ne sme presegati 10 % skupnih upravičenih stroškov zadevne operacije.

Amortizacija ni upravičen strošek.

Stroški so upravičeni le, če so nastali v skladu s posebnimi pogoji zadevnega sklada.

**Upravičeni stroški po kategorijah:**

**A) Stroški dela zaposlenih na operaciji pri prijavitelju in partnerjih operacije**

**A1) Plača zaposlenega na operaciji**

* Upravičeni so stroški dela zaposlenih, ki imajo sklenjeno pogodbo o zaposlitvi in so v rednem delovnem razmerju pri prijavitelju operacije oz. partnerjih.
* Plače so upravičen strošek, če se nanašajo na dejavnosti operacije in se ne nanašajo na dnevne naloge osebja pri poslovanju vodilnega partnerja ali partnerjev v operaciji.
* Upravičeni so izdatki za plače v skladu s pogodbo o delu ter veljavno ustrezno zakonodajo.
* Upravičeni strošek plače je bruto bruto plača, ki predstavlja neto plačo zaposlenega, prispevke iz plače delojemalca, prispevke iz plače delodajalca ter akontacijo dohodnine.
* Izdatki za delo so upravičen strošek, če so le-ti s sklepom odgovorne osebe prerazporejeni na operacijo ter je iz njihove pogodbe o zaposlitvi ali drugega ustreznega dokumenta razvidna vloga in naloge zaposlenega v operaciji, obdobje zaposlitve na operaciji, znesek plačila za delo na operaciji, vključno z izjavo, kolikšen znesek v strukturi osebnega dohodka zaposlenega za posamezen mesec se financira iz operacije.
* Osnova za določitev upravičenih izdatkov je število ur opravljenega dela na operaciji in urna postavka.
* Izračun lahko temelji na največ 40 urni tedenski delovni obveznosti. V primeru, da je oseba zaposlena manj kot 40 ur na teden, se izračun ustrezno prilagodi.
* Izdatki za prehrano in pot na delo ter regres so upravičeni v celoti, če je oseba v celoti razporejena na operacijo, v nasprotnem primeru se izračun ustrezno prilagodi.
* Izdatki za prehrano in pot na delo ter regres so upravičeni v višini kot jo določa ustrezna zakonodaja.
* Oseba mora delo in dejavnosti, ki so povezane z operacijo, evidentirati v časovnici. V skladu s številom ur, ki jih oseba dejansko porabi za delo na operaciji, se na operaciji razporedi tudi ustrezni znesek izdatkov za izplačane plače.

**A2) Dnevnice, potovanja in nastanitve**

Povračila dnevnic in stroškov potovanj (kilometrina, prevozi, nastanitve) so upravičen strošek redno zaposlenih pri prijavitelju oz. partnerjih operacije. Upravičeni so v višini, kot jih določa ustrezna zakonodaja. Navedeni stroški morajo biti dejansko izplačani, namestitve in prevozi pa izbrani po načelu ekonomičnosti.

Potnemu nalogu mora biti priloženo poročilo o službeni poti ter druga ustrezna dokazila. Potovanje mora biti razvidno iz časovnice. Povračila stroškov potovanj so upravičen strošek tudi za člane nevladnih organizacij, ki niso zaposleni v nevladni organizaciji. Izplačajo se na podlagi potnega naloga.

**B) Posredni oz. administrativni stroški, potrebni za izvedbo operacije**

Med posredne oz. administrativne stroške štejemo:

* stroške najemnin,
* stroške telefona, faksa in interneta,
* stroške računovodstva,
* poštne stroške,
* stroške čiščenja,
* stroške pisarniškega materiala ipd.

V kolikor z operacijo nastane le del administrativnih stroškov, upravičen strošek operacije predstavlja sorazmeren del vrednosti administrativnih stroškov.

**C) Stroški materiala in storitev, nastali z izvedbo operacije**

**C1) Gradbena in obrtniška dela**

Gradbena in obrtniška dela so upravičen strošek, če:

* upravičenec predloži vso z zakonodajo predpisano projektno, tehnično oz. investicijsko dokumentacijo,
* upravičenec, ki ni lastnik oziroma ni edini lastnik objekta, predloži soglasje lastnika ali solastnika za naložbo in vpisano služnostno pravico na lastnini,
* v primeru gradnje mora upravičenec k vlogi predložiti overjeno kopijo pravnomočnega gradbenega dovoljenja glede naložbe, ki se glasi na vlagatelja (če je to potrebno oziroma izjavo, da gradbeno dovoljenje ni potrebno),
* so bila dela izvedena v skladu s predpisi, ki urejajo graditev objektov, urejanje prostora, varstvo kulturne dediščine in varstvo okolja,
* upravičenec ob zaključku – dokončanju naložbe predloži uporabno dovoljenje (če je to potrebno oziroma izjavo, da uporabno dovoljenje ni potrebno); to mora biti pridobljeno in pravnomočno pred izstavitvijo zahtevka za sofinanciranje operacije.

V primeru naložb v gradnjo prostorov (novogradnjo ali adaptacijo) in nakup pripadajoče opreme, ki so ali bodo v objektih, zgrajenih tudi za druge namene, se od vseh skupnih stroškov izgradnje oziroma prenove celotnega objekta kot upravičeni stroški priznajo le stroški v sorazmernem deležu glede na neto tlorisno površino objekta, ki jo ti prostori zasedejo.

**C2) Nakup opreme**

Upravičen strošek je nakup nove opreme. Nakup opreme je v celoti upravičen strošek, v kolikor se v celoti uporablja za operacijo. V kolikor se za operacijo uporablja le del opreme, upravičen strošek predstavlja sorazmeren del vrednosti nakupa opreme.

**C3) Storitve**

Med upravičene stroške storitev štejemo:

* študije, raziskave, svetovanja, usposabljanja, organizacije dogodkov, prevozi, prevajanje, tolmačenje ipd,
* promocijo operacije (npr. promocijski material, oglasi, TV oddaje, radijske oddaje, tiskane objave, tiskovne konference, promocijski dogodki,…),
* manjše gostinske storitve, izbrane po načelu ekonomičnosti in dobrega gospodarja, ki so nujno potrebne za izvedbo operacije.

**D) Prispevek v naravi**

Za upravičene izdatke v primeru operacij financiranih iz EKSRP se šteje prispevek v naravi javnih ali zasebnih upravičencev, in sicer nudenje blaga ali storitev, za katerega ni bilo prejeto plačilo, ki bi bilo podprto z računi ali enakovrednimi dokumenti, če so izpolnjeni naslednji pogoji:

* prispevki vključujejo zagotavljanje zemljišč ali nepremičnin, opreme ali surovin, raziskovalne ali strokovne dejavnosti ali neplačanega prostovoljnega dela,
* prispevki niso nastali v zvezi z ukrepi finančnega inženiringa in
* vrednost prispevkov je mogoče neodvisno oceniti in preveriti.

**NEUPRAVIČENI STROŠKI OPERACIJ**

Sredstva iz naslova tega javnega poziva se ne dodelijo za:

* stroške materiala, opreme in storitev, namenjenih za zasebno rabo,
* splošne upravne stroške,
* obresti za dolgove,
* davek na dodano vrednost,
* stroške priprave vloge in zahtevka za izplačilo,
* rabljeno opremo in mehanizacijo,
* štipendije in nagrade,
* naročnine na časopise in drugo periodiko,
* stroške izobraževanj in usposabljanj, ki niso neposredno povezani z aktivnostmi operacije in
* stroške izdelave dokumentacije, študij, analiz, ocen, strategij in drugih podobnih raziskav, kadar niso neposredno povezani z določeno operacijo.

Sredstva morajo biti porabljena namensko. Sredstva se ne dodelijo upravičencu, ki je za iste upravičene stroške, kot jih navaja v operaciji, že prejel sredstva državnega proračuna Republike Slovenije ali sredstva Evropske unije. Kot prejeta javna sredstva Republike Slovenije se ne šteje prispevek občin, v kolikor je občina nosilka ali partnerica v operaciji, ampak se šteje kot lastni prispevek upravičenca.

Podrobnejša navodila glede upravičenih stroškov:

V skladu z 28. členom Uredbe CLLD, pri čemer je potrebno upoštevati omejitve iz:

* 45. člena Uredbe 1305/2013/EU
* 60. in 61. člena Uredbe 1305/2013/EU

V skladu 18. členom Uredbe o spremembah in dopolnitvah Uredbe CLLD, pri čemer se uporablja:

* Pravilnik o katalogu stroškov in najvišjih priznanih vrednosti (Uradni list RS, št 7/2016, z dne 1. 2. 2016 in Uradni list RS, št. 38/16, z dne 27.5.2016) (dostopno na http://www.pisrs.si/Pis.web/pregledPredpisa?id=PRAV12752)
* Pravilnik o seznamu kmetijske in gozdarske mehanizacije ter katalogu stroškov kmetijske in gozdarske mehanizacije (Uradni list RS, št. 7/2016, z dne 1. 2. 2016) (dostopno na: <http://www.pisrs.si/Pis.web/pregledPredpisa?id=PRAV12694>)

Če stroški niso omejeni v zgoraj navedenih predpisih, mora upravičenec k vlogi priložiti tržno primerljive pisne ponudbe najmanj treh ponudnikov v skladu z 18. členom Uredbe o spremembah in dopolnitvah Uredbe CLLD.